Informácia o priebehu a výsledkoch 13. zasadnutia Konferencie členských krajín Dohovoru o medzinárodnom obchode s ohrozenými druhmi voľne žijúcich živočíchov a rastlín (CITES), 02. – 14.10.2004, Bangkok, Thajsko

Informácia o priebehu a výsledkoch 13. zasadnutia Konferencie členských krajín Dohovoru o medzinárodnom obchode s ohrozenými druhmi voľne žijúcich živočíchov a rastlín (CITES), 02. – 14.10.2004, Bangkok, Thajsko je vláde Slovenskej republiky predkladaná na základe jej uznesenia č. 774 zo dňa 18. 08. 2004.

13. zasadnutie členských krajín Dohovoru o medzinárodnom obchode s ohrozenými druhmi voľne žijúcich živočíchov a rastlín (COP 13) sa uskutočnilo v dňoch 02. – 14.10.2004 v Bangkoku, Thajsku. Zasadnutia sa zúčastnili predstavitelia 150 zo 166 členských krajín CITES, pozorovatelia z UNEP, UN, Európskej komisie, FAO, zástupcovia 120 medzivládnych, národných a medzinárodných mimovládnych organizácií (WWF – World Wildlife Fund, IUCN – The World Conservation Union, SSN – Species Survival Network, IFAW- International Fund for Animal Welfare, Greenpeace). Ako pozorovatelia sa zúčastnili aj predstavitelia Dohovoru o biodiverzite (CBD), Dohovoru o sťahovavých druhoch (CMS),  organizácie TRAFFIC pre monitorovanie obchodu s faunou a flórou,  Asociácie pre medzinárodnú leteckú dopravu (IATA), Svetového združenia ZOO a akvárií (WAZA) a ďalší.
Za Slovenskú republiku sa zasadnutia zúčastnili Marián Tomášik, veľvyslanec SR v Thajsku, Dana Kmecová zástupkyňa Výkonného orgánu dohovoru (MŽP SR, odbor ochrany prírody a krajiny) a Eva Bartošová zástupkyňa Vedeckého orgánu dohovoru (Štátna ochrana prírody SR). Účasť členov delegácie bola hradená z prostriedkov vysielajúcich organizácií.   
Na úvod zasadnutia  boli schválené procedurálne pravidlá, agenda a pracovný program a zvolený predsedajúci konferencie (S. Khunkitti, thajský minister ŽP), Komisie I (H Dublin) a Komisie II  (M. Brasher, Veľká Británia). Konferencia prijala správu akreditačnej komisie a hodnotiace správy za obdobie od 12. COP Sekretariátu CITES, Stáleho výboru, Výboru pre živočíchy a Výboru pre rastliny.
Ďalšie rokovanie prebiehalo súbežne v dvoch komisiách. V Komisii I bolo prerokovaných 50 návrhov na zaradenie (preradenie, vyradenie) druhov do jednotlivých príloh Dohovoru. Najväčšia pozornosť sa venovala návrhom týkajúcich sa umožnenia obchodu s veľrybami a slonovinou. Návrh Japonska na preradenie veľrýb z prílohy I do prílohy II Dohovoru  (t. j. zrušenie zákazu medzinárodného obchodovania s veľrybami a ich výrobkami) nezískal potrebnú podporu, čo znamená že zákaz obchodovania bude naďalej platiť. Táto skutočnosť je v súlade s legislatívou platnou v Európskej únii. Obchod so slonovinou bol povolený iba čiastočne (vývoz obmedzený len na niektoré krajiny) tak, ako prebiehal už aj v minulých rokoch. Našich pôvodných druhov sa netýkal žiaden návrh. 
Nové schválené zoznamy druhov príloh dohovoru sa premietnu do príloh nariadenia Rady (ES) č. 338/97 a až po ich schválení budú platné na území Slovenskej republiky. 
V komisii II boli prerokovávané formálne, právne a procedurálne návrhy. Väčšina návrhov bola po zapracovaní pripomienok schválená konsenzom. Schválené rezolúcie budú premietnuté do novely nariadenia Komisie (ES) č. 1808/2001, čím nadobudnú právnu účinnosť.
Účastníci konferencie zvolili nových členov Stáleho výboru (EÚ je zastúpená Nemeckom a Českou republikou ako stálymi členmi a Portugalskom a Veľkou Britániou ako alternujúcimi členmi), Výboru pre živočíchy a Výboru pre rastliny (členmi nie sú štáty ale fyzické osoby – experti). 
Delegáti na záver konferencie po dlhej diskusii schválili nižší rozpočet ako bol pôvodne navrhnutý. Ročný príspevok Slovenskej republiky v rokoch 2006 – 2008 bude teda nižší, ako bol pôvodne schválený vládou v smernici pre postup delegácie uznesením vlády SR č. 774 zo dňa 18.08.2004. 
	Plénum schválilo aj miesto konania 14. zasadnutia Konferencie členských krajín – Holandsko.